CELEX: 62008TN0103
Language: et
Date: 2008-02-20 00:00:00
Title: Kohtuasi T-103/08: 20. veebruaril 2008 esitatud hagi — Polimeri Europa ja Eni versus komisjon

12.4.2008   
            
            
               ET
            
            
               Euroopa Liidu Teataja
            
            
               C 92/45
            
         20. veebruaril 2008 esitatud hagi — Polimeri Europa ja Eni versus komisjon
   (Kohtuasi T-103/08)
   (2008/C 92/88)
   Kohtumenetluse keel: itaalia
   Pooled
   
      Hagejad: Polimeri Europa SpA (Brindisi, Itaalia), Eni SpA (Rooma, Itaalia) (esindajad: advokaadid M. Siragusa, G. M. Roberti, F. Moretti, I. Perego, F. Cannizzaro, V. Ruotolo, V. Larocca ja D. Durante)
   
      Kostja: Euroopa Ühenduste Komisjon
   Hagejate nõuded
   
               —
            
            
               Tühistada otsus kas täielikult või osaliselt ja eelkõige hagejaid puudutavas, koos sellest tulenevate tagajärgedega trahvi suurusele;
            
         
               —
            
            
               teise võimalusena tühistada trahv või vähendada seda;
            
         
               —
            
            
               mõista kohtukulud välja komisjonilt.
            
         Väited ja peamised argumendid
   5. detsembri 2007. aasta otsusega K(2007) 5910 lõplik — juhtum CONP/F/38.629 — Kloropreen (edaspidi „CR”) (edaspidi „otsus”) luges komisjon Polimeri Europa ja Eni koos teiste ettevõtjatega solidaarselt vastutavaks EÜ artikli 81 rikkumise eest, kuna nad olid: i) leppinud kokku turgude, turu- ja müügikvootide jaotamises ja stabiliseerimises, ii) kehtestanud ja viinud ellu kloropreeni hinna tõusu ning miinimumhinnad, iii) jaganud kliendid ja iv) vahetanud tundlikku äriteavet.
   Nimetatud meetme vaidlustamise toetuseks väidavad Polimeri Europa ja Eni, et see otsus sisaldab järgmisi sisulisi puudusi:
   
               —
            
            
               EÜ artikli 81 rikkumine ja põhjenduse puudumine, kuna Eni'le on omistatud vastutus tegude eest, mille pani toime tütarettevõtja. Selles osas väidetakse, et emaettevõtja vastutust ei saa tuvastada ainuüksi seetõttu, et talle kuulub kogu tütarettevõtja kapital, ning teiseks seda, et kostja ei hinnanud õigesti elemente, mis tõendasid tütarettevõtjate tegelikku iseseisvust emaettevõtjast.
            
         
               —
            
            
               Vastuolu kirjaga, mille kohaselt lõpetatakse menetlus seoses ettevõtjaga Syndial S.p.A. (edaspidi „Syndial”), kes 1. jaanuarini 2002 vastutas CR-ga seotud tegevuse eest, ning kaitseõiguste rikkumine.
            
         
               —
            
            
               EÜ artikli 81 rikkumine ja põhjenduse puudumine, kuna Polimeri Europa'le omistati ekslikult vastutus asjaolude eest, mis leidsid aset ajal, mil business CR-i haldas üks teine äriühing, mitte Polimeri Europa.
            
         
               —
            
            
               Põhjenduse puudumine ja vastuolulisus, uurimisviga ja EÜ artikli 81 rikkumine seoses asjaolude ja tõendite hindamisega.
            
         
               —
            
            
               Otsuse põhjenduse puudumine ja vastuolulisus, uurimisviga ja EÜ artikli 81 rikkumine seoses rikkumise määratlemisega üheainsa ja kestva rikkumisena.
            
         
               —
            
            
               Rikkumise kestuse väär määratlemine arvestades esitatud tõenditega.
            
         Hagejad väidavad seejärel, et neile määratud trahv on õigusvastane kuivõrd on rikutud EÜ artiklit 81 ja määruse (EÜ) nr 1/2003 artiklit 23 ning suuniseid trahvide arvutamise meetodi kohta.
   Selles osas viidatakse nii proportsionaalsuse põhimõtte rikkumisele, sest korduva rikkumise tõttu ja hoiatava mõju avaldamiseks suurendati määratud trahvi, kui ka põhjenduse puudumisele seoses kergendavate asjaoludega arvestamata jätmisega, mis käsitlesid ettevõtjate passiivset või väikest rolli rikkumises, piiratud osalust õigusvastases tegevuses, sellises tegevuses osalemise lõpetamist ja kokkulepete rakendamata jätmist. Polimeri Europa ja Eni heidavad lisaks sellele kostjale ette Syndial'i ja Polimeri Europa koostööga arvestamata jätmist trahvi vähendamise eesmärgil eespool viidatud suuniste kohaselt.
   Lõpetuseks viitavad hagejad EÜ artikli 81 ja komisjoni teatise, mis käsitleb kaitset trahvide eest ja trahvide vähendamist kartellide puhul, rikkumisele, kuna komisjon andis Syndial'i ja Polimeri Europa esitatud tõenditele väära hinnangu ning keeldus trahvi vähendamast eespool viidatud teatise kohaselt.